जनता खुश है तो फीडबैक क्यों नहीं आ रहा : सीएम
मुख्यमंत्री शिवराज सिंह चौहान ने मंगलवार को समाधान आॅनलाइन में मंदसौर एसपी ओपी त्रिपाठी की सफाई पर उन्हें नसीहत दे डाली। एसपी ने कहा था कि जिले में दो व्यवसायियों की प्रतिस्पर्धा के चलते जो घटना घटित हुई थी, उस पर काबू पा लिया गया है। पुलिस की कार्रवाई से जनता खुश है। इस पर सीएम ने कहा कि यदि जनता खुश है तो हमारे पास फीडबैक क्यों नहीं आ रहा है। मुख्यमंत्री ने खरगौन ने पदस्थ कृषि विभाग के डिप्टी डायरेक्टर द्वारा छह साल पहले की गई गड़बड़ी पर कार्रवाई न करने पर नाराजगी व्यक्त की। इसके बाद विभाग के प्रमुख सचिव राजेश राजौरा ने डिप्टी डायरेक्टर चौरसिया को सस्पेंड कर दिया है। फिलहाल वह मुरैना में डीडीओ के पद पर पदस्थ है। चौरसिया ने खरगौन में पोस्टिंग के दौरान 2011-12 में नरेगा के तहत टेंक की खुदाई मशीन से करवा दी थी, जबकि यह काम मजदूरों से करवाया जाना था। इसके बाद मजदूरों के नाम से फर्जी खाते पोस्ट आफिस में खुलवाकर लाखों रुपए की राशि का गबन किया था।
सीएम ने ये भी दिए निर्देश
आदिवासी अधिकार यात्रा शीघ्र निकाली जाएगी। इसके पहले सभी कलेक्टर वर्ष 2006 से पूर्व के पात्र कब्जाधारियों को वनाधिकार पत्र दिए जाने की कार्रवाई करें।
जिलों में पेयजल का इंतजाम किया जाए, जिससे कहीं पानी की कमी न हो।
अवैध उत्खनन के विरुद्ध कठोर कार्रवाई की जाए। 14 अप्रैल से पहले ग्रामोदय अभियान और कृषि महोत्सव के आयोजन की अग्रिम तैयारियां कर लें।
hin_Deva hin_Deva hin_Deva hin_Deva hin_Deva hin_Deva